फिर पत्नी के प्रति उसकी नफ़रत स्थायी भाव बनने लगा। वह उसे अक्सर पीटने लगा। जब जब पत्नी के प्रति प्यार उमड़ता वह उसे पीटता क्योंकि तब तब उसकी बेवफ़ाई का ख़याल उसे अधिक सालता। वह तब पराजित महसूस करता जब पत्नी की ओर से वांछित प्रतिक्रिया नहीं मिलती। वह कभी रोई-गिड़गिड़ाई नहीं कि उसे छोड़ दिया जाये, न पीटा जाये। उसके मुंह से कभी यह न निकला कि उससे ख़ता हो गयी है और अब इस बात की उसे माफ़ी दे दी जाये या फिर कोई भी सफ़ाई या ऐसे शब्द, जिससे यह लगे कि उसे अपने किये पर अफसोस या शर्मिन्दगी है। नहीं। पत्नी की निग़ाहों में उसके प्रति तिरस्कार था और चुनौती थी-"मारो मगर पराजित नहीं कर सकोगे।"